***จอห์น วิค แรงกว่านรก 4*** (อังกฤษ: *John Wick: Chapter 4*, *JW4*) เป็นภาพยนตร์อเมริกันแนวนีโอ-นัวร์แอคชั่นระทึกขวัญ ที่ออกฉายในปี ค.ศ. 2023 กำกับโดยแชด สตาเฮลสกี เขียนบทโดยเชย์ แฮตเทนและไมเคิล ฟินช์ เป็นภาคต่อของ *จอห์น วิค แรงกว่านรก 3* (2019) เป็นภาคที่ 4 ในแฟรนไชส์ของจอห์น วิค แสดงโดยคีอานู รีฟส์ เป็นจอห์น วิค ร่วมด้วยดอนนี่ เยน, บิล สกอชกวด, ลอเรนซ์ ฟิชเบิร์น และฮิโรยูกิ ซานาดะ

การพัฒนาภาพยนตร์ *จอห์น วิค* ภาคที่ 4 ได้รับการยืนยันก่อนที่จะมีการเปิดตัวภาคก่อน มีการประกาศอย่างเป็นทางการโดยไลออนส์เกต ซึ่งเป็นผู้จัดจำหน่ายในเดือนพฤษภาคม ค.ศ. 2019 ซึ่งยืนยันการกลับมาของรีฟส์ด้วย เป็นภาพยนตร์เรื่องแรกในแฟรนไชส์ที่ไม่ได้เขียนโดยเดเรก โคลสตัด ผู้สร้างแฟรนไชส์ โดยแฮตเทนได้รับการว่าจ้างในเดือนพฤษภาคม ค.ศ. 2020 ตามมาด้วยฟินช์ในเดือนมีนาคม ค.ศ. 2021 เพื่อให้บทภาพยนตร์สมบูรณ์ การถ่ายทำเกิดขึ้นตั้งแต่เดือนมิถุนายนจนถึงเดือนตุลาคม โดยมีสถานที่ถ่ายทำได้แก่ เบอร์ลิน, ปารีส, โอซากะ และนิวยอร์ก

เดิมมีกำหนดฉายในโรงภาพยนตร์ทั่วโลกโดยไลออนส์เกต ในวันที่ 21 พฤษภาคม ค.ศ. 2021 *จอห์น วิค แรงกว่านรก 4* ถูกเลื่อนออกไปก่อนเนื่องจากการระบาดทั่วของโควิด-19 และการถ่ายทำภาพยนตร์พร้อมกันกับ *เดอะ เมทริกซ์ เรเซอเร็คชั่นส์* (2021) ของคีอานู รีฟส์ ภาพยนตร์เรื่องนี้ออกฉายรอบปฐมทัศน์ที่เลสเตอร์สแควร์ในลอนดอนในวันจันทร์ที่ 6 มีนาคม ค.ศ. 2023 และออกฉายในโรงภาพยนตร์ในสหรัฐอเมริกาในวันพฤหัสบดีที่ 24 มีนาคม ค.ศ. 2023 สำหรับในประเทศไทยออกฉายวันแรกในวันอังคารที่ 22 มีนาคม พ.ศ. 2566 *จอห์น วิค แรงกว่านรก 4* ได้รับการตอบรับในทางที่ดี ทำเงิน 432 ล้านดอลลาร์สหรัฐทั่วโลก กลายเป็นภาพยนตร์ทำเงินสูงสุดในแฟรนไชส์

ซีรีส์ภาคต้น 3 ตอนยาว The Continental: From the World of John Wick (เดอะ คอนติเนนทัล: จากโลกของจอห์น วิค) บอกเล่าเรื่องราวของวินสตัน ผู้จัดการโรงแรมคอนทิเนนทัลและพันธมิตรของจอห์นในวัยหนุ่ม กำหนดสตรีมมิ่งทาง แอมะซอนไพรม์วิดีโอ ในวันพฤหัสบดีที่ 22 กันยายน ค.ศ. 2023

เรื่องย่อ
---------

หลังเหตุการณ์ในภาคที่ 3 จอห์น วิคหลบซ่อนตัวอยู่กับโบเวอรี คิงโดยมีแผนจะล้างแค้นสภาสูง จอห์นไปที่โมร็อกโกและสังหารผู้อาวุโส ชายคนเดียวที่อยู่เหนือสภาสูง สภาสูงจึงมอบหมายมาร์กี แว็งซ็อง เดอ กรามง สมาชิกอาวุโสให้เรียกวินสตันและคารอน ผู้ดูแลโรงแรมคอนทิเนนทัล สาขานครนิวยอร์กไปพบ กรามงตำหนิวินสตันแล้วปลดเขาออกจากตำแหน่งผู้จัดการโรงแรม สั่ง "อัปเปหิ" วินสตันหรือขับออกจากโลกนักฆ่า พร้อมทั้งระเบิดโรงแรมทิ้ง ก่อนจะยิงคารอนจนตาย ต่อมาเดอ กรามงไปที่ปารีสเพื่อเรียกตัวเคน นักฆ่าตาบอดที่เกษียณแล้วให้มาไล่ล่าจอห์น โดยข่มขู่ว่าจะฆ่าลูกสาวเขาหากไม่ทำตาม

จอห์นไปที่โรงแรมคอนทิเนนทัล สาขาโอซากะเพื่อพบกับชิมาสุ โคจิ ผู้จัดการโรงแรม ขณะเดียวกันเดอ กรามงส่งนักฆ่าของสภาสูงนำโดยชีดี มือขวาของตนและเคนมาที่นี่ด้วย อากิระ ลูกสาวของโคจิสั่งอพยพคนออกจากโรงแรมก่อนจะร่วมกับพ่อของเธอและจอห์นสู้กับนักฆ่าของสภาสูง ขณะที่จอห์นต่อสู้อยู่นั้น เขาพบกับนักล่าค่าหัวนาม "คนไม่สำคัญ" ผู้ปล่อยให้จอห์นหนีไปด้วยเหตุผลว่าเงินค่าหัวเขายังน้อยเกินไป ด้านเคนดวลดาบกับโคจิก่อนจะฆ่าโคจิ แต่ไว้ชีวิตอากิระ

จอห์นกลับไปที่นครนิวยอร์กเพื่อพบวินสตัน เขาแนะนำให้จอห์นใช้วิธี "ท้าดวล" อันเป็นวิธีโบราณที่สภาสูงใช้ตัดสินข้อพิพาท แต่เนื่องจากผู้ท้าดวลต้องเป็นผู้มีตระกูล จอห์นจึงเดินทางไปเบอร์ลินเพื่อสานสัมพันธ์กับครอบครัวรุสกาโรมาที่ตัดขาดกับเขาก่อนหน้านี้ ที่นั่นคาเทีย คนของตระกูลตกลงจะรับจอห์นกลับเข้าตระกูลอีกครั้งโดยแลกกับจอห์นต้องฆ่าคิลลา ฮาร์คาน หัวหน้าสภาสูงสาขาเยอรมนีที่ฆ่าพ่อของเธอ

จอห์นลอบเข้าไปในไนต์คลับของคิลลา โดยมีเคนและคนไม่สำคัญตามมาจนเกิดเป็นการปะทะ 4 ฝ่าย จอห์นฆ่าคิลลาสำเร็จ คาเทียจึงรับจอห์นกลับเข้าครอบครัวอีกครั้ง ต่อมาจอห์นประกาศท้าดวลกับเดอ กรามง โดยร้องขออิสรภาพจากสภาสูงเป็นรางวัล ด้านเดอ กรามงยอมรับคำท้าดวลโดยมีเป้าหมายคือจอห์นต้องตาย เดอะฮาร์บินเจอร์ ผู้คุมกฎแห่งสภาสูงจัดการให้ทั้งสองดวลปืนสั้นที่มหาวิหารซาเคร-เกอร์ตอนรุ่งอรุณ เป็นการดวลคนละหนึ่งนัดไปเรื่อย ๆ จนฝ่ายใดฝ่ายหนึ่งตาย หากฝ่ายใดไม่มาปรากฏตัวตามเวลาจะถูกประหารชีวิต ทั้งนี้เดอ กรามงให้เคนเป็นผู้ทำหน้าที่ดวลปืนแทนตน

เดอ กรามงเพิ่มเงินค่าหัวจอห์นเป็น 26 ล้านดอลลาร์สหรัฐเพื่อสกัดไม่ให้จอห์นไปทันเวลา จอห์นสู้กับนักฆ่าหลายกลุ่ม รวมทั้งคนไม่สำคัญซึ่งเรียกร้องให้เดอ กรามงเพิ่มค่าหัวจอห์นเป็น 40 ล้านดอลลาร์สหรัฐ แต่ภายหลังเขาปล่อยจอห์นไปเนื่องจากจอห์นช่วยชีวิตสุนัขเขาไว้ จอห์นไปถึงบันไดตรงสู่มหาวิหารแต่ถูกชีดีและกลุ่มนักฆ่าขัดขวาง แต่เคนมาช่วยทันเวลา ด้านชีดีถูกคนไม่สำคัญฆ่าตาย

หลังจากนั้นจอห์นและเคนดวลปืนกัน ในรอบที่ 3 จอห์นถูกยิงบาดเจ็บหนัก เดอ กรามงจึงหยิบปืนของเคนเตรียมปลิดชีพจอห์น แต่จอห์นซึ่งยังไม่ยิงในรอบที่ 3 สบโอกาสยิงเดอ กรามงจนตาย เดอะฮาร์บินเจอร์ตกลงมอบอิสรภาพให้จอห์นและคืนสถานภาพเดิมให้วินสตันแล้วจากไป ด้านจอห์นซึ่งเป็นอิสระระลึกถึงชีวิตคู่และเรื่องราวที่ผ่านมาก่อนจะค่อย ๆ ทรุดลงกับพื้น ต่อมาวินสตันกับโบเวอรีคิงไปเยี่ยมหลุมศพของจอห์นที่ถูกฝังเคียงข้างเฮเลน ภรรยาของเขา

ในฉากหลังเครดิต เคนไปที่ปารีสเพื่อพบลูกสาว แต่ระหว่างนั้นเขาถูกอากิระซึ่งตามมาล้างแค้นให้พ่อถือมีดเข้าประชิด แต่ไม่ทราบเหตุการณ์หลังจากนั้น

นักแสดง
-------

* คีอานู รีฟส์ รับบท จอห์น วิค อดีตนักฆ่าฝีมือฉกาจ ผู้ถูกสภาสูงตามไล่ล่า
* เจิน จื่อตัน รับบท เคน นักฆ่าตาบอดที่เกษียณแล้ว เพื่อนเก่าของจอห์น
* บิล สกอชกวด รับบท มาร์กี แว็งซ็อง เดอ กรามง สมาชิกผู้ทรงอำนาจของสภาสูง
* ลอเรนซ์ ฟิชเบิร์น รับบท โบเวอรี คิง อดีตหัวหน้าแก๊งอาชญากรรมใต้ดินที่สนับสนุนจอห์น
* ฮิโรยูกิ ซานาดะ รับบท ชิมาสุ โคจิ ผู้จัดการโรงแรมคอนทิเนนทัล สาขาโอซากะ เพื่อนเก่าของจอห์น
* ชาเมียร์ แอนเดอร์สัน รับบท "คนไม่สำคัญ" นักล่าค่าหัวผู้ไล่ล่าจอห์น
* แลนซ์ เรดดิก รับบท คารอน พ่อบ้านของโรงแรมคอนทิเนนทัล สาขานครนิวยอร์ก
* รินะ ซาวายามะ รับบท อากิระ พนักงานต้อนรับและผู้ดูแลโรงแรมคอนทิเนนทัล สาขาโอซากะ ลูกสาวของโคจิ
* สกอตต์ แอดกินส์ รับบท คิลลา ฮาร์คาน หัวหน้าสภาสูงสาขาเยอรมนี
* เอียน แมกเชน รับบท วินสตัน ผู้จัดการโรงแรมคอนทิเนนทัล สาขานครนิวยอร์ก เพื่อนของจอห์น

สมทบด้วยแคลนซี บราวน์ในบทเดอะฮาร์บินเจอร์ ผู้คุมกฎแห่งสภาสูง นาตาเลีย ทีนาในบทคาเทีย คนของครอบครัวรุสกาโรมา และมาร์โก ซารอร์ในบทชีดี มือขวาของเดอ กรามง

อ้างอิง
-------

1. ↑  "*John Wick: Chapter 4* (15)". *British Board of Film Classification*. March 18, 2023. เก็บจากแหล่งเดิมเมื่อ March 18, 2023. สืบค้นเมื่อ March 18, 2023.
2. ↑  Rubin, Rebecca (March 22, 2023). "Box Office Preview: *John Wick 4* Targets Huge $70 Million Opening Weekend". *Variety*. เก็บจากแหล่งเดิมเมื่อ March 23, 2023. สืบค้นเมื่อ March 23, 2023.
3. ↑  "John Wick: Chapter 4 (2023)". Box Office Mojo. เก็บจากแหล่งเดิมเมื่อ March 24, 2023. สืบค้นเมื่อ June 8, 2023.
4. ↑  "John Wick: Chapter 4 (2023)". The Numbers. เก็บจากแหล่งเดิมเมื่อ March 15, 2023. สืบค้นเมื่อ June 8, 2023.
5. ↑  McNary, Dave (May 1, 2020). "'John Wick: Chapter 4,' 'The Hitman's Wife's Bodyguard' Get New Release Dates". *Variety*. เก็บจากแหล่งเดิมเมื่อ May 1, 2020. สืบค้นเมื่อ May 1, 2020.
6. ↑  Reichert, Corinne (December 22, 2021). "John Wick 4 release date set for March 2023". *cnet*. สืบค้นเมื่อ December 23, 2021.
7. ↑  McClintock, Pamela (2023-03-26). "'John Wick: Chapter 4' Annihilates 'Shazam 2' With $73.5M U.S. Box Office Opening". *The Hollywood Reporter* (ภาษาอังกฤษแบบอเมริกัน). สืบค้นเมื่อ 2023-03-27.
8. ↑  Lane, Carly (June 10, 2021). "'John Wick 4': Laurence Fishburne Confirms His Return and Praises Sequel Script That Goes "Much Deeper"". *Collider*. เก็บจากแหล่งเดิมเมื่อ June 10, 2021. สืบค้นเมื่อ June 10, 2021.
9. ↑  "John Wick 4 Director Chad Stahelski Talks New Characters, Locations & the Future of the Franchise". *YouTube*. Collider. November 15, 2022. เก็บจากแหล่งเดิมเมื่อ February 9, 2023. สืบค้นเมื่อ February 9, 2023.
10. ↑  Sawayama, Rina [@rinasawayama] (August 5, 2021). "🗡️AKIRA🗡️ #JohnWick4" (ทวีต) – โดยทาง ทวิตเตอร์.
11. ↑  Fleming, Mike Jr. (May 27, 2021). "Singer Rina Sawayama Tapped To Star Alongside Keanu Reeves In 'John Wick: Chapter 4'". *Deadline Hollywood* (ภาษาอังกฤษแบบอเมริกัน). เก็บจากแหล่งเดิมเมื่อ May 27, 2021. สืบค้นเมื่อ May 27, 2021.
12. ↑  Rivera, Damon (January 11, 2023). "Scott Adkins Says Keanu Reeves Gave Everyone Gifts On The Set Of John Wick: Chapter 4". *Looper*. เก็บจากแหล่งเดิมเมื่อ February 5, 2023. สืบค้นเมื่อ February 8, 2023.
13. ↑  D'Alessandro, Anthony (July 15, 2021). "Ian McShane To Return As Winston In 'John Wick: Chapter 4'". *Deadline Hollywood*. เก็บจากแหล่งเดิมเมื่อ July 15, 2021. สืบค้นเมื่อ July 15, 2021.
14. ↑  O'Rourke, Ryan (November 10, 2022). "Here's Who Bill Skarsgård Plays in 'John Wick: Chapter 4'". *Collider*. เก็บจากแหล่งเดิมเมื่อ November 10, 2022. สืบค้นเมื่อ November 11, 2022.
15. ↑  Knolle, Sharon (July 21, 2022). "Keanu Reeves Is Back (Again) in First Look at 'John Wick 4'". *TheWrap*. เก็บจากแหล่งเดิมเมื่อ November 11, 2022. สืบค้นเมื่อ November 11, 2022.
16. ↑  Travis, Ben (November 10, 2022). "John Wick Chapter 4 Trailer Has Keanu Reeves Fighting Donnie Yen". *Empire*. Bauer Consumer Media. เก็บจากแหล่งเดิมเมื่อ November 10, 2022. สืบค้นเมื่อ November 11, 2022.